ຂປລ. ກອງປະຊຸມຄົບຄະນະກຳມະການສົ່ງເສີມ ແລະ ຄຸ້ມຄອງການລົງທຶນ ຂັ້ນສູນກາງ, ຮ່ວມກັບບັນດາແຂວງ ແລະ ນະຄອນຫລວງວຽງຈັນ, ເຊິ່ງຈັດຂຶ້ນເປັນຄັ້ງປະຖົມມະລືກ ເມື່ອບໍ່ດົນມານີ້, ໂດຍມີການປຶກສາຫາລືແບບເຄັ່ງຮ້ອນ ແລະ ແກ້ໄຂຂັ້ນຕອນຕ່າງໆ ເພື່ອເຮັດໃຫ້ມີຄວາມສາມາດສ້າງລາຍຮັບ ຈາກການລົງທຶນພາກເອກະຊົນ ທັງພາຍໃນ ແລະ ຕ່າງປະເທດ ກວມປະມານ 54-58% ຫລື 15-16 ຕື້ໂດລາສະຫະລັດ ຂອງຄວາມຕ້ອງການງົບປະມານ ໃນການພັດທະນາ ເສດຖະກິດ-ສັງຄົມ 5 ປີ ຄັ້ງທີ VIII ຂອງລັດຖະບານ ຫລື 233.000 ຕື້ກີບ (28 ຕື້ໂດລາສະຫະລັດ), ເທົ່າກັບ 30% ຂອງ ຈີດີພີ.
ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ ປະທານຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ກ່າວວ່າ: ເນື່ອງຈາກແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VIII ຂອງລັດຖະບານ ມີອັດຕາການເຕີບໂຕຂອງ ຈີດີພີ ສະເລ່ຍບໍ່ຫລຸດ 7,5%. ໃນນັ້ນ, ວຽກງານການສົ່ງເສີມການລົງທຶນ ພາກເອກະຊົນພາຍໃນ ແລະ ຕ່າງປະເທດ ຕ້ອງໃຫ້ບັນລຸຕົວເລກຄາດໝາຍຂ້າງເທິງ ເຊິ່ງເຫັນວ່າ ວຽກງານນີ້ເປັນສິ່ງທ້າທາຍສູງສົມຄວນ ທີ່ຄະນະຮັບຜິດຊອບຈະຕ້ອງດຳເນີນການຢ່າງຕັ້ງໜ້າ ໂດຍສະເພາະ ຈະຕ້ອງໄດ້ປັບປຸງແກ້ໄຂແບບແຜນປະສານງານ-ຄຸ້ມຄອງ ລະຫວ່າງສູນກາງ ແລະ ທ້ອງຖິ່ນ, ລວມທັງການຕິດຕາມກວດກາ ແລະ ການປະຕິບັດຂອບສິດ ໃນການອະນຸຍາດລົງທຶນ ໃຫ້ມີຄວາມເປັນເອກະພາບ ແລະ ສາມາດຊຸກຍູ້ສົ່ງເສີມໃຫ້ພາກທຸລະກິດ ມີຄວາມຄົງຕົວ ແລະ ຂະຫຍາຍຕົວໃນຕໍ່ໜ້າ ປະກອບສ່ວນສຳຄັນ ເຂົ້າໃນການພັດທະນາ ແລະ ຊຸກຍູ້ເສດຖະກິດຂອງ ສປປ ລາວ.
ດ້ວຍເຫດນີ້, ລັດຖະບານຈຶ່ງໄດ້ຊີ້ນຳຢ່າງໃກ້ຊິດ ໃນການປັບປຸງກົດໝາຍການລົງທຶນ ໃນປີ 2016 ແລະ ແຕ່ງຕັ້ງຄະນະກຳມະການຊຸດນີ້ຂຶ້ນ ຕາມກົນໄກການບໍລິການລົງທຶນ ຜ່ານປະຕູດຽວ ເພື່ອເຮັດໃຫ້ການລົງທຶນມີຄວາມສະດວກ, ວ່ອງໄວ, ໂປ່ງໃສ ແລະ ຖືກຕ້ອງ, ທັງໄດ້ຮັບການປົກປ້ອງດ້ານຕ່າງໆ ຈາກລັດ. ແນໃສ່ຮັບປະກັນສິດ ແລະ ຜົນປະໂຫຍດຂອງຜູ້ລົງທຶນ, ຂອງລັດ, ຂອງລວມໝູ່ ແລະ ຂອງປະຊາຊົນ ໃຫ້ສາມາດເຊື່ອມໂຍງ ເຂົ້າກັບເສດຖະກິດພາກພື້ນ ແລະ ສາກົນ.
ຂ່າວ: ຣາຊະວົງ
ເນື້ອໃນ: ຂປລ